Matečná, Gabriela, ministerka pôdohospodárstva a rozvoja vidieka SR (2017-10-11):
Ďakujem veľmi pekne, pán predsedajúci. Vážené panie poslankyne, páni poslanci, ja už som to tu raz mala v prvom čítaní všetko, ale zopakujem pre pamäť. Cieľom predloženého návrhu zákona je posilniť stabilitu podnikateľského prostredia, pričom sa však reaguje aj na podnety malých a stredných podnikateľov, ktorí majú záujem podnikať v poľnohospodárstve. Keďže základnou prekážkou podnikania v poľnohospodárstve pre začínajúcich agropodnikateľov je nedostatok disponibilnej pôdy, predložený návrh vytvára lepšie podmienky pre prenájom poľnohospodárskej pôdy takýmto začínajúcim agropodnikateľom. Návrh zákona jednoznačnejšie definuje pozemok, ktorý sa považuje za pozemok slúžiaci na poľnohospodárske účely, vypúšťa úpravu automatickej obnovy nájomného vzťahu, upravuje procesné ustanovenia týkajúce sa vzniku podnájomných vzťahov, ako aj ustanovenia v súvislosti s uplatňovaním práva prednostného nájmu. Zároveň presnejšie špecifikuje povinnosti nájomcu viesť evidenciu pozemkov, ktoré vlastní, má prenajaté, respektíve na ktorých hospodári, ako aj povinnosť viesť a uchovávať evidenciu o dohodnutom a zaplatenom nájomnom. Zmyslom toho je, že z týchto údajov bude príslušný orgán, to znamená odbor pozemkový a lesný, vypočítavať a zverejňovať obvyklú výšku nájomného v príslušných katastrálnych územiach, čo považujem za významný nástroj tak ochrany vlastníkov, prenajímateľov, ako aj poľnohospodárov nájomcov pred špekulatívnymi výkyvmi nájomného, či už smerom dole, alebo hore. Napriek tomu, že niektorí tvrdia opak, opätovne zdôrazňujem, že návrh zákona bol predmetom širokej diskusie s profesnými samosprávnymi organizáciami poľnohospodárov. Napriek tomu, že veľa rozporov bolo vysvetlených a odstránených, návrh sa predkladá v znení, ktoré nekorešponduje s predstavami a záujmami samosprávnych organizácií združujúcich a zastupujúcich veľkých poľnohospodárov, ktorí doteraz majú prostredníctvom automatickej obnovy nájomných vzťahov takmer monopolné postavenie v užívaní pôdy, čo bráni cieľom ministerstva, ale aj samotnej Európskej únie zabezpečiť prístup mladých a malých farmárov k pôde. Ako predkladatelia sa však domnievame, že dostatočným nástrojom stability podnikateľského prostredia pre tieto podniky bude právo prednostného nájmu, ktoré predloženým návrhom ešte zdokonaľujeme. Som si vedomá toho, že tieto problémy budú predmetom diskusií na dnešnom rokovaní Národnej rady Slovenskej republiky. Som opäť pripravená vysvetľovať svoje pozície a som presvedčená, že návrh získa vašu podporu a to aj s prihliadnutím na to, že ho podporujú všetky organizácie malých a mladých poľnohospodárov. Nedá mi však na tomto mieste nereagovať na niektoré argumenty vznášané často neštandardným spôsobom niektorými predstaviteľmi samosprávnych organizácií veľkých poľnohospodárov. Medzi týmito argumentami dominuje údajná protiústavnosť mnou predkladaného návrhu, ktorý podľa týchto organizácií porušuje Ústavou Slovenskej republiky garantované právo na podnikanie. Predloženým návrhom navrhované zrušenie automatickej obnovy nájmu považujem ústavne za plne konformné, pretože rešpektuje prioritu prejavenia vôle vlastníkov pri nakladaní so svojím majetkom. Podnikanie na cudzom majetku bez potrebných právnych úkonov podľa mňa, naopak, zaváňa protiústavnosťou a to najmä vtedy, ak si uvedomíme, že právny poriadok Slovenskej republiky dostatočne upravuje možnosť štandardného prenájmu takéhoto majetku. Taktiež argument, podľa ktorého zrušenie automatickej obnovy nájmu destabilizuje zamestnanosť v rezorte pôdohospodárstva, je účelové. Veď si stačí porovnať počet zamestnancov v poľnohospodárskej prvovýrobe v roku 2004, keď predmetný zákon nadobudol účinnosť, a dnes po štrnástich rokoch fungovania automatickej obnovy nájmu. Rozsiahla diskusia, ktorá k predkladanému návrhu odznela v doterajšom priebehu prerokúvania mnou predloženého návrhu, svedčí o tom, že sme otvorili ožehavú tému, avšak aktuálnu tému, na riešenie ktorej nie je jednotný názor. Verím však, že dnešná diskusia prispeje k vysvetleniu pozícií, z ktorých sme v záujme podpory rozvoja vidieka vychádzali. Vážený pán predsedajúci, panie poslankyne, páni poslanci, vzhľadom na vyššie uvedené, dovoľujem si vás požiadať o prerokovanie predloženého návrhu a na jeho schválenie. Ďakujem veľmi pekne.